S-981/2011

Mál þetta, sem dómtekið var 19. október 2011, er höfðað með ákæru útgefinni af lögreglustjóranum á höfuðborgarsvæðinu 30. ágúst 2011 á hendur V-kk-þgf V-kk-þgf, […],[…], Reykjanesbæ, „fyrir eftirtalin brot framin að Kirkjuvöllum 3 í Hafnarfirði:

1. Fíkniefnalagabrot, með því að hafa miðvikudaginn 17. mars 2010, haft í vörslum sínum 108,32 g af amfetamíni og 3,32 g af maríhúana, sem lögreglumenn fundu við leit.

Þetta er talið varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

2. Vopnalagabrot, með því að hafa á sama tíma og greinir í ákærulið 1, haft í vörslum sínum raflostbyssu sem lögreglumenn fundu við leit.

Þetta er talið varða við c-lið 2. mgr. 30. gr., sbr. 1. mgr. 36. gr. vopnalaga nr. 16/1998, sbr. 19. gr. laga nr. 24/2007.

3. Fíkniefnalagabrot, með því að hafa fimmtudaginn 24. júní 2010, haft í vörslum sínum í sölu- og dreifingarskyni 62 kannabisplöntur, 2,36 g af kannabislaufum og 0,30 g af maríhúana, og hafa um nokkurt skeið fram til þess dags ræktað greindar plöntur.

Telst þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. og 4. gr. laganna að því er varðar framleiðslu á kannabis, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Þá er þess krafist að ofangreind haldlögð fíkniefni verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Jafnframt er krafist upptöku á 1 gróðurhúsalampa og 1 hitamæli er lagt var hald á í m. 007-2010-16966, með vísan til 7. mgr. 5. gr. sömu laga, en munirnir voru notaðir til framleiðslu kannabisefna. Einnig er krafist upptöku á ofangreindri raflostbyssu sem hald var lagt á í m. 007-2010-16966, samkvæmt 1. mgr. 37. gr. vopnalaga nr. 16/1998. Enn fremur er þess krafist að gerðir verið upptækir 4 ml af stungulyfinu Testosteron ásamt 1 ml af Deca-Durabolin sem hald var lagt á í m. 007-2010-16966, samkvæmt 2. mgr. 68. gr. lyfsölulaga nr. 30/1963 og 4. mgr. 48. gr. lyfjalaga nr. 93/1994.“

Við þingfestingu málsins játaði ákærði alla þá háttsemi sem honum er gefin að sök í ákæru nema hann neitaði vörslum á 108,32 g af amfetamíni. Var aðalmeðferð ákveðin 19. október 2011 og bar þá vitni um að hafa búið í umræddri íbúð að Kirkjuvöllum 3 í Hafnarfirði og að hafa átt um 100 g af amfetamíni sem voru falin í eldhúsi. Lýsti sækjandi því þá yfir að í 1. tl. ákæru væri fallið frá því að ákærði hafi haft í vörslum sínum 106,05 g af amfetamíni, en ákærði játaði vörslur á 2,27 g af amfetamíni. Var þá ákveðið að fara með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði krefst þess að honum verði ekki gerð refsing. Hann samþykkir upptökukröfu. Þá er gerð krafa um að sakarkostnaður verði felldur á ríkissjóð, þ.m.t. þóknun verjanda.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í september 1977. Samkvæmt sakavottorði ákærða var hann hinn 10. mars 2004 dæmdur í 4 mánaða fangelsi, skilorðsbundið í 3 ár, fyrir brot gegn 2. mgr. 218. gr. og 1. mgr. 217. gr. almennra hegningarlaga. Með dómi 9. febrúar 2006 var ákærða gert að sæta 2 ára fangelsi fyrir brot gegn 173. gr. a almennra hegningarlaga. Ákærða var veitt reynslulausn 13. júlí 2007 í 2 ár á eftirstöðvum refsingar, 240 dögum. Ákærði rauf skilyrði reynslulausnar 27. mars 2008 og lauk hann afplánun 22. nóvember 2008. Með dómi 16. maí 2007 var ákærða ekki gerð sérstök refsing fyrir brot gegn 217. gr. almennra hegningarlaga, en um var að ræða hegningarauka. Þá gekkst ákærði undir viðurlagaákvörðun 3. júlí 2008, sekt að fjárhæð 140.000 krónur, fyrir umferðarlagabrot. Einnig var hann sviptur ökurétti í 12 mánuði. Hinn 17. desember 2009 var ákærði dæmdur í 2 ára fangelsi fyrir brot gegn 173. gr. a almennra hegningarlaga og lögum um ávana- og fíkniefni. Loks var ákærða með dómi 9. júlí 2010 gert að sæta þriggja mánaða fangelsi fyrir fíkniefnalagabrot og umferðarlagabrot. Jafnframt var ákærði sviptur ökurétti ævilangt. Um var að ræða hegningarauka. Brot sem ákærði er nú sakfelldur fyrir voru framin fyrir dóminn 9. júlí 2010 og því ber að dæma honum hegningarauka samkvæmt 78. gr. almennra hegningarlaga, sbr. 77. gr. laganna. Refsing ákærða þykir hæfilega ákveðin fangelsi í einn mánuð. Með hliðsjón af sakaferli ákærða er ekki unnt að skilorðsbinda refsingu hans.

Að kröfu ákæruvaldsins og með vísan til framangreindra laga- og reglugerðarákvæða skulu upptæk til ríkissjóðs 108,32 g af amfetamíni, 3,62 g af maríhúana, 62 kannabisplöntur, 2,36 g af kannabislaufum, raflostbyssa, 1 gróðurhúsalampi, 1 hitamælir, 4 ml af stungulyfinu Testosteron og 1 ml af Deca-Durabolin, sem lögregla lagði hald á.

Með vísan til 218. gr. laga nr. 88/2008 ber að dæma ákærða til að greiða sakarkostnað málsins. Samkvæmt yfirliti um sakarkostnað ber ákærða að greiða 62.750 krónur vegna verjanda á rannsóknarstigi. Þá ber ákærða að greiða helming af þóknun verjanda fyrir dómi, sem þykir hæfilega ákveðin 125.500 krónur, að virðisaukaskatti meðtöldum, en hinn helmingurinn greiðist úr ríkissjóði.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, V-kk-nf V-kk-nf, sæti fangelsi í einn mánuð.

Upptæk eru gerð 108,32 g af amfetamíni, 3,62 g af maríhúana, 62 kannabisplöntur, 2,36 g af kannabislaufum, raflostbyssa, 1 gróðurhúsalampi, 1 hitamælir, 4 ml af stungulyfinu Testosteron og 1 ml af Deca-Durabolin, sem lögregla lagði hald á.

Ákærði greiði 125.500 krónur í sakarkostnað, þar með talinn helming af þóknun skipaðs verjanda síns, S-kk-ef K-kk-ef K-kk-ef héraðsdómslögmanns, að fjárhæð 125.500 krónur, en hinn helmingurinn greiðist úr ríkissjóði.

S-kvk-nf B-kvk-nf